Anita Knakkergaard (DF), 2009-05-13:
Som det fremgår, har Socialdemokratiet fremsat dette beslutningsforslag, hvori der foreslås syv tiltag:
Hvis prøven viser, at der er skimmelsvamp eller lignende, skal kommunen kontakte embedslægen, med henblik på at denne skal erklære boligen for usund og uegnet til beboelse.
Har embedslægen erklæret boligen for uegnet til beboelse, skal kommunen stille med en erstatningsbolig.
Kommunen skal herefter sikre, at der udføres en uafhængig teknisk analyse, der afklarer, om årsagen er en mangel eller misligholdelse forårsaget af udlejer eller lejer.
Udgifterne finansieres af stat og kommune over bl.a. byfornyelsesmidlerne.
Kommunen skal påbyde udlejer at udarbejde en renoveringsplan og inden for en frist udbedre boligen, og kommunen skal kvalitetskontrollere arbejdet.
I Boligselskabernes Landsbyggefond og i Grundejernes Investeringsfond skal der afsættes midler til støtte for udbedring af boligerne.
Parterne i sagen, dvs. lejer og udlejer, skal løbende informeres af kommunen om ovennævnte tiltag og resultater af analyser m.m.
I Dansk Folkeparti mener vi selvfølgelig, at Socialdemokratiets intentioner er gode, men vi mener, at lejer skal kontakte udlejer, da det er udlejers ejendom og det derfor også er udlejer, der skal undersøge problemet.
Vil udlejer ikke dette, kan lejer henvende sig til kommunen.
Kommunen kan allerede nu, hvis den mener, at der er tale om sundhedsfarlig skimmelsvamp, kontakte embedslægen, og hvis denne mener, at boligen er sundhedsfarlig og uegnet til beboelse, flytter familien ud af boligen, og kommunen skal så stille en erstatningsbolig til rådighed.
Der er også en anden mulighed: Lejer kan gå til huslejenævnet eller beboerklagenævnet, og hvis lejer får medhold i sin klage og udlejer ikke afhjælper skimmelsvampen inden for huslejenævnets frist, kan lejer bede Grundejernes Investeringsfond gennemføre de påbudte arbejder for ejerens regning i privat udlejningsbyggeri.
Drejer det sig om en almen bolig og udlejer ikke afhjælper problemet, kan lejer bede kommunalbestyrelsen påbyde gennemførelse af arbejderne, da den er tilsynsmyndighed for den almene boligorganisation.
Så alt i alt har man stort set allerede de tiltag, Socialdemokratiet foreslår.
Vigtigt for Dansk Folkeparti var også de offentlige institutioner, hvor vore børn opholder sig.
På baggrund af dette blev der lavet en undersøgelse, og vi havde også en høring.
Vi fik lavet en byggeskadeforsikring, der omfatter skimmelsvamp i nybyggeri.
Vi lavede nye pjecer til lejerne i det private udlejningsbyggeri samt til lejerne i det almene byggeri.
Til kommunerne blev der lavet vejledning om kommunernes mulighed for at gribe ind over for fugt og skimmelsvamp i boliger og opholdsrum.
Læser Socialdemokratiet denne vejledning, vil de se, at en stor del af det, de foreslår, allerede er muligt.
Vi mener i Dansk Folkeparti, at hvis man har nogle problemer og der er nogle kommuner, der ikke retter sig efter det - for det kan jeg høre på ordføreren at man er bange for - kan man jo tage fat i sine byrådspolitikere.
Vi har jo vejledningen, og hvis kommunen ikke hjælper de lejere, der har skimmelsvamp, som den skal, så forefindes værktøjet jo allerede.
Og her kan byrådspolitikerne så tage fat og også henvende sig til os andre.
Så der er muligheder.
Vi er ikke positive over for forslaget, som det foreligger, men vi ser frem til udvalgsbehandlingen.
Og vi håber da, at de tiltag, der allerede er lavet - ellers må vi jo få det undersøgt - har hjulpet.